|  |
| --- |
| Konverzija u ćirilicu je automatska, tako da postoji mogućnost da su određeni delovi teksta nepotrebno konvertovani u ćirilicu. |

3311

На основу члана 129. став 6. Закона о основама система образовања и васпитања („Службени гласник РС”, бр. 72/09, 52/11, 55/13, 35/15 – аутентично тумачење, 68/15 и 62/16 – УС),

Министар просвете, науке и технолошког развоја доноси

|  |
| --- |
| **ПРАВИЛНИК** **о изменама и допунама Правилника о сталном стручном усавршавању наставника, васпитача и стручних сарадника** |

Члан 1.

У Правилнику о сталном стручном усавршавању наставника, васпитача и стручних сарадника („Службени гласник РС”, бр. 86/15, 3/16 и 73/16), у члан 9. став 1. мења се и гласи:

„Завод расписује конкурс за одобравање програма сталног стручног усавршавања, по правилу, сваке године.”

Члан 2.

Члан 12. мења се и гласи:

„Члан 12.

Организатор програма доставља Заводу најаву обуке најкасније 10 дана пре њеног извођења електронским путем.

Организатор програма по завршетку обуке издаје учесницима уверење о савладаном програму обуке.

Уверење садржи податке о учеснику, организатору, реализатору, као и назив обуке, каталошки број и школска година на коју се каталог односи, односно број решења министра, податке о компетенцијама, приоритетној области, трајању обуке, броју бодова.

Организатор програма је дужан да реализује обуке под условима и на начин под којим је програм одобрен и да Заводу у року од 30 дана електронским путем достави извештај о реализованој обуци са овереним списком учесника.”

Члан 3.

Члан 13. мења се и гласи:

„Члан 13.

Установе и удружења која обављају делатности које могу бити предмет стручног усавршавања (у даљем тексту: организатор стручног скупа), могу да организују стручни скуп: конференцију, конгрес, сабор, сусрете, дане, саветовање, симпозијум, округли сто, трибину, вебинар (webinar – web-басед семинар је презентација, предавање, радионица или семинар који се организује преко интернета – Веба), летње и зимске школе.

Стручна усавршавања наставника и стручних сарадника стручних предмета у средњим стручним школама могу да организују и привредна друштва и установе чија је делатност предмет стручног усавршавања.

Стручни скуп је признат облик стручног усавршавања ако је одобрен од стране Завода, односно Педагошког завода.

Министарство, односно покрајински орган управе надлежан за послове образовања, Завод за вредновање квалитета образовања и васпитања, Завод и Педагошки завод, организују стручне скупове без одобравања.

Организатор стручног скупа из става 1. овог члана електронским путем пријављује Заводу одржавање стручног скупа најкасније 60 дана пре његовог почетка.

У току једне школске године, организатор стручног скупа, има право да поднесе на одобравање захтев, за највише десет стручних скупова.

Уз пријаву организатор стручног скупа доставља:

1) назив скупа;

2) циљ скупа;

3) теме скупа и оквирне програмске садржаје као и приоритетне области стручног усавршавања којима припада скуп по својој тематици;

4) оквирни план рада;

5) циљну групу;

6) датум одржавања;

7) имена стручних лица која чине програмски одбор стручног скупа, њихове референце иреференце реализатора стручног скупа.

Министарство води евиденцију о учешћу на стручним скуповима унутар регистра наставника, васпитача и стручних сарадника и омогућава установама увид у регистар за запослене у установама.

Стручни скупови као одобрени облик стручног усавршавања, укључујући и оне које је одобрио Педагошки завод, објављују се на веб страници Завода, најкасније 30 дана пре одржавања стручног скупа.

Организатор је дужан да стручни скуп, као одобрени облик стручног усавршавања, одржи према објављеним условима у складу са овим правилником и да у року од 15 дана, у електронском облику, достави Заводу извештај о одржаном стручном скупу са списком учесника.”

Члан 4.

Конкурс за одобравање програма сталног стручног усавршавања Завод неће расписати у 2016. години.

Члан 5.

Овај правилник ступа на снагу наредног дана од дана објављивања у „Службеном гласнику Републике Србије.”

Број 111-00-60/1/2016-04

У Београду, 28. септембра 2016. године

Министар,

**Младен Шарчевић,** с.р.